b'\n_START_ARTICLE_\nMa\xc4\x91ari u Vojvodini\n_START_PARAGRAPH_\nMa\xc4\x91ari su jedna od nacionalnih manjina u autonomnoj pokrajini Vojvodini u Republici Srbiji.\n_START_SECTION_\nNaseljenost\n_START_PARAGRAPH_\nVojvo\xc4\x91anski Ma\xc4\x91ari su najvi\xc5\xa1e naseljeni u sjeveroisto\xc4\x8dnoj Ba\xc4\x8dkoj, Potisju i sjevernom Banatu. Brojni su u sjeverozapadnoj Ba\xc4\x8dkoj i sredi\xc5\xa1njem Banatu. Ma\xc4\x91ara ima i u drugim dijelovima Ba\xc4\x8dke, Banata i Srijema, ali u manjem postotku._NEWLINE_Prema popisu iz 2002., u Vojvodini \xc5\xbeivi 290.207 Ma\xc4\x91ara koji \xc4\x8dine 14,28% stanovni\xc5\xa1tva u Vojvodini. Drugi su po brojnosti narod u Vojvodini. _NEWLINE_Prema popisu iz 2011., u Vojvodini \xc5\xbeivi 251.136 Ma\xc4\x91ara koji \xc4\x8dine 13,00% stanovni\xc5\xa1tva u Vojvodini. Drugi su po brojnosti narod u Vojvodini. _NEWLINE_Govore ma\xc4\x91arskim jezikom. Po vjeri su uglavnom rimokatolici, a manjim dijelom su i kalvinisti. Ma\xc4\x91arski jezik je jedan od \xc5\xa1est slu\xc5\xbebenih jezika u Vojvodini.\n_START_SECTION_\nPovijest\n_START_PARAGRAPH_\nMa\xc4\x91ari se prvi put pojavljuju na ovom prostoru dolaskom ma\xc4\x91arskih plemena u Panonsku nizinu u 10. stolje\xc4\x87u. Nakon svog dolaska novodoseljena ugarska plemena nisu gradila nove gradove, nego su jo\xc5\xa1 dva stolje\xc4\x87a \xc5\xbeivjela pod \xc5\xa1atorima. U tim prvim stolje\xc4\x87ima nisu \xc5\xbeivjeli u stalnim naseljima. Smatra se da su se Ma\xc4\x91ari u prvom valu doselili do sjeverne Ba\xc4\x8dke, po nekima do Titela._NEWLINE_Turskim osvajanjima dolazi je prostora dana\xc5\xa1nje autonomne pokrajine Vojvodine uvelike opustjeo, a tamo\xc5\xa1nji Ma\xc4\x91ari su napustili te prostore jo\xc5\xa1 prije turskih provala, povukav\xc5\xa1i se prema sjevernim podru\xc4\x8djima, tako da je za vrijeme turske vlasti bilo vrlo malo Ma\xc4\x91ara u Ba\xc4\x8dkoj ._NEWLINE_Ma\xc4\x91ari se ponovno naseljavaju na prostore Ba\xc4\x8dke, Banata i Srijema nakon \xc5\xa1to su se ti prostori oslobodili turske vlasti i do\xc5\xa1li pod vlast Habsbur\xc5\xa1ke Monarhije, najvi\xc5\xa1e u 18. stolje\xc4\x87u . _NEWLINE_Broj Ma\xc4\x91ara je rastao i kao posljedica prirodnog asimiliranja tamo\xc5\xa1njih Slavena, a djelimice i drugih naroda, ponajvi\xc5\xa1e Nijemaca. U 19. st. su usponom ma\xc4\x91arskog nacionalnog pokreta su nema\xc4\x91arski narodi s podru\xc4\x8dja ju\xc5\xbene Ugarske, kao i u ostatku zemalja koje su bili pod ugarskom krunom, bili izlo\xc5\xbeeni ma\xc4\x91arizacijskim asimilatorskim pritiscima koji nisu bili prirodni, nego nasilni. U tome su najvi\xc5\xa1e bile pogo\xc4\x91eni narodi koji su bili iste vjere kao i Ma\xc4\x91ari. Nositelji tog pokreta su zahtijevali da se sve manjine odreknu svojeg etno-kulturnog identiteta. Po\xc4\x8delo se s rafiniranim metodama progona i istiskivanja jezika iz \xc5\xa1kola, \xc4\x8dak i u selima gdje su Ma\xc4\x91ari bili bezna\xc4\x8dajnom zajednicom (na kraju su ga\xc5\xa1ene odnosno onemogu\xc4\x87avano otvaranje privatnih \xc5\xa1kola na nema\xc4\x91arskim jezicima), dr\xc5\xbeavnih ustanova pa na koncu i crkve. U tomu su ulogu imali i odnaro\xc4\x91eni pripadnici drugih naroda. Ma\xc4\x91arizacija se osobito ubrzala nakon ma\xc4\x91arske revolucije 1848.. Sve je to za posljedicu imalo da su se brojni pripadnici tih naroda poma\xc4\x91arili, od \xc4\x8dega je trag ostao u brojnim hrvatskim, slova\xc4\x8dkim i njema\xc4\x8dkim prezimenima me\xc4\x91u Ma\xc4\x91arima._NEWLINE_Nakon kraja Prvog svjetskog rata dolazi do reverzibilnih procesa. Dio ma\xc4\x91ariziranih pripadnika drugih naroda, kao i onih koji su se radi etni\xc4\x8dke mimikrije prikazivali Ma\xc4\x91arima, a u biti se smatrali pripadnicima nekog drugog naroda, se izjasnio pod nacionalnost kojoj su stvarno pripadali. Dio njih se nastavio izja\xc5\xa1njavati Ma\xc4\x91arima. Jedan dio izvornih Ma\xc4\x91ara se nakon 1918. po\xc4\x8deo izja\xc5\xa1njavati pod Hrvate i druge narode te je tako ma\xc4\x91arska zajednica izgubila dio svojih pripadnika. Razlozi za to su prirodna asimilacija, koja je obi\xc4\x8dno i\xc5\xa1la u smjeru naroda iste vjere. Drugi razlog su pritisci, etni\xc4\x8dka mimikrija, ali i interesno mijenjanje nacionalnosti, kao \xc5\xa1to je bio slu\xc4\x8daj kod jednog dijela pripadnika hrvatske zajednice, koji su za vrijeme Austro-Ugarske se isticali kao velikoma\xc4\x91ari i proganjali pripadnike svog naroda, a dolaskom tih prostora pod Kraljevinu SHS, ti isti su se ostavili ma\xc4\x91arstva i prometnuli se u prista\xc5\xa1e srpskog hegemonizma._NEWLINE_Isto tako je dio Ma\xc4\x91ara iselio u Ma\xc4\x91arsku. Dio tih iseljenih je bio dio programa optiranja, kojom su pripadnici Ma\xc4\x91ara u Kraljevini SHS i ju\xc5\xbenoslavenskih naroda u Ma\xc4\x91arskoj mogli izabrati \xc5\xbeeli li ostati u zemlji ro\xc4\x91enja ili iseliti u mati\xc4\x8dnu dr\xc5\xbeavu. _NEWLINE_U po\xc4\x8detku Ma\xc4\x91ari u Vojvodini nisu odmah dobili sva prava, tako da na prvim izborima nisu imali svoju stranku. Kasnije su dobili mogu\xc4\x87nost da se smiju organizirati u stranke, pa su tako na parlamentarnim izborima 1923. ve\xc4\x87 imali svoju stranku kojom su iza\xc5\xa1li na politi\xc4\x8dku pozornicu, ali bez zastupni\xc4\x8dkih mandata. Broj bira\xc4\x8da koji su dali glasove za ma\xc4\x91arsku stranku nije odgovarao stvarnom broju Ma\xc4\x91ara, koji je bio znatno ve\xc4\x87i._NEWLINE_Hrvatska selja\xc4\x8dka stranka svoj je program usmjerila i k drugim narodima u Ba\xc4\x8dkoj osim Hrvata. 4. kolovoza 1928. godine pokrenuli su svoje glasilo na ma\xc4\x91arskom jeziku F\xc3\xb6ld (Zemlja), koji je ure\xc4\x91ivao Mihovil Katanec. List je kratko izlazio._NEWLINE_U drugom svjetskom ratu je podru\xc4\x8dje Vojvodine do\xc5\xa1lo pod Ma\xc4\x91arsku koji se represivno odnosio prema nema\xc4\x91arskim narodima, \xc5\xa1to se pretkraj rata izrodilo u nasilne sprovodile osvetni\xc4\x8dke akcije u kojoj su mnogi nedu\xc5\xbeni Ma\xc4\x91ari bili ubijeni od strane snaga novog re\xc5\xbeima._NEWLINE_U socijalisti\xc4\x8dkoj Jugoslaviji su Ma\xc4\x91ari bili jednom od naj\xc5\xbeivljih i najbolje organiziranih nacionalnih manjina, a po kulturnom \xc5\xbeivotu mo\xc5\xbeda i najja\xc4\x8da. Kao mjera tog je i organiziranost tiskanih medija na ma\xc4\x91arskom, a pokrajinska televizija TV Novi Sad je emitirala i program na ma\xc4\x91arskom jeziku._NEWLINE_Dolaskom velikosrpsko-hegemonisti\xc4\x8dkih krugova na vlast u Srbiji u 2. polovici 1980-ih, po\xc4\x8dinju lo\xc5\xa1a vremena za katoli\xc4\x8dke manjine u Vojvodini, prije svega Hrvate i Ma\xc4\x91are. 30. rujna 1987. frakcija Slobodana Milo\xc5\xa1evi\xc4\x87a u Centralnom komitetu Saveza komunista Srbije dolazi na vlast. Srpske vlasti, su dale zapovijed kojima se prisililo sela s ma\xc4\x91arskom ve\xc4\x87inom da prime odre\xc4\x91eni broj srpskih izbjeglica iz BiH (na koju su JNA i snage iz Srbije lansirale napad). Cilj je bio promijeniti demografsku sliku Vojvodine . \xc4\x8celna osoba tih vlasti je bio pouzdanik (kadar) Slobodana Milo\xc5\xa1evi\xc4\x87a, Radoman Bo\xc5\xbeovi\xc4\x87, politi\xc4\x8dar koji je budu\xc4\x87a pona\xc5\xa1anja Milo\xc5\xa1evi\xc4\x87evog re\xc5\xbeima navijestio jo\xc5\xa1 svojim pona\xc5\xa1anjem kad je postao predsjednikom Gradskog komiteta u Subotici. Jo\xc5\xa1 onda su alarmirali iz Subotice da je taj politi\xc4\x8dar "pravi neverovatan teror i neopisivo maltretira ljude, smenjuje, kinji itd.", no na ta upozorenja se nitko nije obazirao, a kad je isti postao predsjednik IV AP Vojvodine, gdje je obavio zada\xc4\x87u kojom je deinstitucionalizacirao Vojvodinu, a kao nagradu za to je postao predsjednikom Vlade Republike Srbije ._NEWLINE_Gospodarski uni\xc5\xa1tena Vojvodina i nemogu\xc4\x87nost zapo\xc5\xa1ljavanja je bila razlogom za\xc5\xa1to su brojni stanovnici napustili Vojvodinu. Deinstitucionalizacija Vojvodine i posljedice jogurt-revolucije (centralizacija Srbije) su bile takve da su se sredstva iz vojvo\xc4\x91anskih fondova nepovratno prelila u srbijanske fondove. Posljedice ovoga je bila ekonomska migracija u inozemstvo, odnosno da su se iz redova svih naroda iseljavali brojni gra\xc4\x91ani Vojvodine, pa \xc4\x8dak i Srbi, iako srazmjerno manje nego drugi, velikosrbima nepo\xc5\xbeeljni narodi. Ekonomske sankcije UN-a u 1990-ima su poja\xc4\x8dale ovu sliku. _NEWLINE_Jo\xc5\xa1 ve\xc4\x87i razlog za odlazak brojnih Ma\xc4\x91ara iz Vojvodine je ta \xc5\xa1to su velikosrpske vlasti mobilizirale brojne Ma\xc4\x91are za osvaja\xc4\x8dki pohod na Hrvatsku. Vid pritisaka je bio i taj \xc5\xa1to su postrojbe JNA 1991. bile stacionirane u pograni\xc4\x8dnim selima (3000 rezervista JNA smje\xc5\xa1tenih u Bogojevu je \xc4\x8dekalo na prelazak Dunava radi napada na Vukovar). \xc4\x8cinjenica da su u tom pohodu velikosrpski zlo\xc4\x8dinci po\xc4\x8dinili etni\xc4\x8dko \xc4\x8di\xc5\xa1\xc4\x87enje u neposrednom susjedstvu u Hrvatskoj, u Baranji, pri \xc4\x8demu su fizi\xc4\x8dki smaknuli brojne civile Ma\xc4\x91are, kao i Hrvate, poja\xc4\x8dala je opravdanu bojazan od sli\xc4\x8dne ili iste sudbine u Srbiji, pa su tako i brojni Ma\xc4\x91ari odlu\xc4\x8dili izbje\xc4\x87i takvoj sudbini. Domove tih Ma\xc4\x91ara su srbijanske vlasti iskoristile za useljavanje srpskih izbjeglica i migranata iz drugih dijelova Jugoslavije. Sve je to rezultiralo naglom promjenom narodnosne stukture, pa je tako udio Ma\xc4\x91ara u Vojvodini s 340.946 pripadnika (16,9% vojvo\xc4\x91anskog stanovni\xc5\xa1tva) iz 1991. spao na 290.207 (14,28%) u 2002. odnosno na preko 50.000 pripadnika manje, odnosno broj Ma\xc4\x91ara se smanjio za sedminu u samo 11 godina! Iako su padom Milo\xc5\xa1evi\xc4\x87eve vlasti pritisci se smanjili, antimanjinski ispadi usmjereni protiv Hrvata i Ma\xc4\x91ara su se nastavili i u 2000-ima , pri \xc4\x8demu je broj antima\xc4\x91arskih ispada 2005. pre\xc5\xa1ao broj antihrvatskih ispada (2003.-2005. su 82 puta \xc5\xbertvama bili Ma\xc4\x91ari, a 19 puta Hrvati)._NEWLINE_Broj Ma\xc4\x91ara u Vojvodini smanjio se od popisa 2002. godine. 2002. godine bilo ih je cijeloj Srbiji 293.299, a 2011. 253.899, \xc4\x8dime im je udio ukupnog stanovni\xc5\xa1tva opao s 3,91% na 3,53%. Druga su po brojnosti zajednica u Vojvodini s 251.136 pripadnika i \xc4\x8dine 13% stanovni\xc5\xa1tva.\n_START_SECTION_\nKultura\n_START_PARAGRAPH_\nMa\xc4\x91arski je jedan od slu\xc5\xbebenih jezika u Vojvodini .'